Cultura als barris
28 enero 2020

## Cultura als barris28 enero 2020Última actualización: 15 julio 2025

![](../gestion/img/_AO_3353-copia.jpg)  
  

El **regidor delegat de Cultura, Nahuel González**, acompanyat del **Director general de Participació Ciutadana, Juanjo Giner**, han presentat aquest matí la iniciativa “Cultura als barris”, que vol donar cobertura i resposta a la necessitat de programació cultural estable a tots els districtes de la ciutat. Així, la intenció és que, a partir de febrer, cada mes un barri aculla un concert, una representació teatral o la projecció d’una pel·lícula.

        _“Volem que la Cultura, com a ferrament transformadora, es descentralitze. Gandia té la sort de comptar amb bones instal·lacions als centres socials, que són també contenidors culturals excel·lents”,_ ha assegurat González.

        La iniciativa està organitzada conjuntament amb el departament de Participació Ciutadana, perquè involucra a les associacions veïnals dels barris, les juntes de districte... _“Té dos pilars estratègics: D’una banda, descentralitzar la cultura i fer-la més pròxima a la ciutadania, a cadascun dels barris, bé als centres socials, a les places i carrers, com a eina de vertebració. I, alhora, repensar el paper de la ciutadania com a part activa en la creació de la cultura”._  

        I és que les actuacions musicals les faran artistes inscrits a la borsa del programa “Emergents”, de recent creació, i que dóna suport als músics locals. _“A més, volem fomentar els valors de la igualtat i la inclusió i els cartells reforçaran la participació de dones músiques. Així com la música en valencià”_, ha indicat el regidor de Cultura.  

        D’igual manera, les actuacions teatrals correran a càrrec de companyies amateurs locals.

        El cinema serà complementari al cicle “Cinema solidari a l’estiu”. Amb la novetat que s’intentarà no repetir els títols als barris per tal de crear un circuit cinematogràfic.

        La imatge de la iniciativa “Cultura als barris” és de la dissenyadora gràfica del departament de Cultura, Gemma Moltó. Tres cadires de ‘boba’ simbolitzen les converses al carrer, a peu de porta.